Highlanders mors ook met SA se naasbestesDie Stormers het Vrydagoggend in Dunedin weer ŉ vyftigtal afgestaan ná verlede week se drag slae teen die Crusaders, en het teen die Highlanders met 14-57 hulle derde opeenvolgende wedstryd verloor. Die Highlanders het nege drieë, een meer as die Crusaders se agt, teen die Stormers gedruk en ook verder gewen. Suid-Afrika se naasbeste span het nou 17 drieë in hulle twee toerwedstryde afgestaan, self net vyf gedruk en het in die twee wedstryde 113 punte afgestaan en net 35 aangeteken. Dit was die Stormers se agtste opeenvolgende neerlaag in Nieu-Seeland sedert hulle in 2013 laas daar kon wen. Dit is ŉ harde stelling om te maak, maar die Stormers se spel was Vrydag plek-plek skokkend. Die Stormers se agterlyn het dikwels op die aanval van die afbreekpunte af op ŉ bondel gestaan. Wydte was dus nie ŉ opsie nie, hoewel daar aan die begin van die wedstryd tóg ŉ paar gevalle was waar Siya Kolisi, Eben Etzebeth en Pieter-Steph du Toit aan die buitekant veld met hul hardloopwerk help wen het. Daar was later egter te veel gevalle dat die bal vervaard uitgegee is, moontlik in ŉ poging om ook te probeer hardloop. Hanteerfoute, vang én uitgee, en swak opsies het enige aspirasies in dié verband gekelder. Op die verdediging was die handspoed en rigtingverandering, ook die opsies, van die wenspan net een te veel vir die Kapenaars. ŉ Mens kan ŉ klomp goed van die wedstryd sê, waarvan die belangrikste die verskil in vaardigheidsvlakke, ondersteuning en ywer was – ywer omdat die Highlanders werklik die spreekwoordelike ‘honger’ gehad het vir enige bal wat rondgelê het. Omkeerbesit was ook ŉ probleem. By die losskrums was die 19 keer wat die Stormers besit afgestaan het, ŉ doodsteek. En dan praat jy nie eens van die halfhartige verdediging nie. Pluspunte was die volgehoue goeie spel deur Jano Vermaak, en SP Marais, asook die twee Springbokslotte, Pieter-Steph du Toit op flank en Eben Etzebeth wat die bal goed gedra het. Aanstaande Vrydag speel die Stormers hulle laaste wedstryd teen die verdedigende kampioen, die Hurricanes. Robbie Fleck en sy afrigtingspan het in die komende week heelwat om reg te maak. Puntemakers – Highlanders (31) 57: Drieë: Patrick Osborne 2, Waisake Naholo 2, Liam Squire, Rob Thompson, Dillon Hunt, Greg Pleasants-Tate, Matt Faddes. Doelskoppe: Marty Banks 6. Stormers (7) 14: Drieë: Carr, Duvenage. Doelskoppe: Robert du Preez 2